[pic] | KOMISIJA EVROPSKIH SKUPNOSTI |

Bruselj, 26.5.2008

COM(2008) 322 konč.

SPOROČILO KOMISIJE SVETU

o dnevnem redu ministrskega sveta energetske skupnosti z obrazložitvami(Bruselj, 27. junija 2008)

SPOROČILO KOMISIJE SVETU

o dnevnem redu ministrskega sveta energetske skupnosti z obrazložitvami(Bruselj, 27. junija 2008)

Ministrski svet energetske skupnosti se bo 27. junija 2008 sestal v Bruslju. Komisija predloži Svetu dnevni red z obrazložitvami, pri čemer navede vrsto posameznih točk; pri točkah dnevnega reda, ki se nanašajo na sprejetje pravnomočnih sklepov, dnevnemu redu z obrazložitvami priloži predlog sklepa Sveta.

Dnevni red z obrazložitvami sledi osnutku dnevnega reda zasedanja ministrskega sveta.

1. Točke, o katerih ni treba razpravljati (točke „A“: od točke 1.1. do točke 1.6)

1.1. Poročilo o izvajanju delovnega programa energetske skupnosti (zgolj informativno)

Komisija se bo seznanila s poročilom.

1.2. Finančni izkazi energetske skupnosti za leto 2007 (zgolj informativno)

Komisija se bo seznanila s finančnimi izkazi.

1.3. Sklep o podelitvi finančne razrešnice direktorju ( sklep sprejme Svet )

Komisija bo finančno razrešnico direktorja odobrila v skladu s Sklepom Sveta o stališču Evropske skupnosti v ministrskem svetu energetske skupnosti[1].

1.4. Sklep o izvajanju Sklepa Komisije z dne 9. novembra 2006 o spremembi Priloge k Uredbi (ES) št. 1228/2003 o pogojih za dostop do omrežja za čezmejne izmenjave električne energije ( sklep sprejme Svet )

Komisija bo sklep odobrila v skladu s Sklepom Sveta o stališču Evropske skupnosti v ministrskem svetu energetske skupnosti[2].

1.5. Sklepne ugotovitve stalne strokovne skupine (osmo in deveto srečanje) (zgolj informativno)

Komisija bo odobrila sklepne ugotovitve.

1.6. Poročilo predsedujočega delovne skupine za energijsko učinkovitost o trenutnih ukrepih (zgolj informativno)

Komisija se bo seznanila s poročilom.

2. Izvajanje pogodbe (zgolj informativno)

Komisija se bo seznanila s poročilom.

3. Reševanje sporov v okviru pogodbe (sklep sprejme Svet)

Komisija bo postopkovni akt odobrila v skladu s Sklepom Sveta o stališču Evropske skupnosti v ministrskem svetu energetske skupnosti[3].

4. Varnost oskrbe (zgolj informativno)

Treba je poudariti, da se bo o tej točki razpravljalo in da na tej stopnji uradni sklep predvidoma ne bo sprejet.

V razpravi bo Komisija poudarila, da je za pogodbenice ključnega pomena, da Direktivo 2005/89/ES o ukrepih za zagotavljanje zanesljivosti oskrbe z električno energijo in naložb v infrastrukturo in Direktivo 2004/67/ES o ukrepih za zagotavljanje zanesljivosti oskrbe z zemeljskim plinom prenesejo do 31. decembra 2009, kot je bilo predvideno. Komisija bo v ta namen praviloma podprla ustanovitev skupine za sodelovanje, katere sestava in delovanje bosta določena v postopkovnem sklepu, ki ga bo sekretariat ministrskemu svetu predložil v odločanje decembra 2008. V osnutku postopkovnega akta bo predlagan tudi postopek za izvajanje členov 44–46 Pogodbe o energetski skupnosti o medsebojni pomoči.

5. Vloga nafte v energetski skupnosti (zgolj informativno)

Treba je poudariti, da se bo o tej točki razpravljalo in da na tej stopnji uradni sklep predvidoma ne bo sprejet.

V razpravi bo Komisija z dvema glavnima komponentama podprla okrepitev vloge nafte v energetski skupnosti.

Prvič, ustanovitev foruma za nafto mora omogočati razpravljanje o regionalnih naftnih infrastrukturnih projektih in razvoj trga nafte v regiji ter njihovo spodbujanje.

Drugič, vloga, ki jo ima nafta, mora dopuščati izvajanje zakonodaje EU, ki zadeva naftni sektor. Za naftni sektor bi začelo veljati več obstoječih določb Pogodbe in pravnih predpisov EU, na katere se sklicuje Pogodba. Poleg tega bi lahko sprejeli nove pravne akte EU, kot je npr. Direktiva 2006/67/ES o obveznosti držav članic glede vzdrževanja minimalnih zalog surove nafte in/ali naftnih derivatov. Izvajanje navedene direktive bi izboljšalo varnost oskrbe v regiji in bi v predpristopnem obdobju predstavljalo pomembno pripravo na pristop.

6. Postopek širitve energetske skupnosti (zgolj informativno)

Če bo sklep Sveta o pooblastitvi Komisije za pogajanja o pogojih za pridružitev Moldavije, Norveške, Turčije in Ukrajine k energetski skupnosti in s tem povezanimi spremembami pogodbe o ustanovitvi energetske skupnosti sprejet, bo Komisija pripravila poročilo o stanju, v katerem bo predstavila ukrepe, potrebne za začetek uradnih pogajanj.

7. Obnovljivi viri energije (zgolj informativno)

Komisija bo predstavila stanje razprave o energijskem in podnebnem paketu.

[1] Sklep Sveta XX.

[2] Sklep Sveta XX.

[3] Sklep Sveta XX.